NARIADENIE RADY (ES) č. 671/2007
z 11. júna 2007,
ktorým sa mení a dopĺňa nariadenie (ES) č. 1868/94, ktorým sa zavádza systém kvót pre výrobu zemiakového škrobu
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 37,
so zreteľom na návrh Komisie,
so zreteľom na stanovisko Európskeho parlamentu (1),
keďže:
(1)
V prílohe k nariadeniu Rady (ES) č. 1868/94 (2) sa ustanovujú kvóty zemiakového škrobu pre výrobcov v členských štátoch na hospodárske roky 2005/2006 a 2006/2007.
(2)
V súlade s článkom 3 ods. 2 nariadenia (ES) č. 1868/94 je pridelenie kvót v Spoločenstve založené na správe Komisie predloženej Rade. Podľa správy Rade by sa súčasná reforma organizácie spoločného trhu v sektore cukru mala zohľadniť pri analýze vývoja na trhu so škrobom. Cukrová reforma by sa však v prechodnom období stala postupne uplatniteľnou v plnom rozsahu, a preto až do získania údajov o počiatočných účinkoch tejto reformy na sektor zemiakového škrobu by sa kvóty na hospodársky rok 2006/2007 mali predĺžiť o ďalšie dva roky.
(3)
Vyrábajúce členské štáty by mali rozdeliť svoju kvótu na obdobie dvoch rokov medzi všetkých výrobcov zemiakového škrobu na základe kvót pridelených na hospodársky rok 2006/2007.
(4)
Množstvo využité výrobcami zemiakového škrobu nad rámec pridelených subkvót počas hospodárskeho roku 2006/2007 by malo byť v súlade s článkom 6 ods. 2 nariadenia (ES) č. 1868/94 odpočítané od množstva na hospodársky rok 2007/2008.
(5)
Nariadenie (ES) č. 1868/94 by sa preto malo zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
Nariadenie (ES) č. 1868/94 sa týmto mení a dopĺňa takto:
1.
Články 2 a 3 sa nahradzujú takto:
„Článok 2
1. Členským štátom vyrábajúcim zemiakový škrob sa prideľujú kvóty na hospodárske roky 2007/2008 a 2008/2009 v súlade s prílohou.
2. Každý vyrábajúci členský štát uvedený v prílohe pridelí svoju kvótu výrobcom zemiakového škrobu na využitie počas hospodárskych rokov 2007/2008 a 2008/2009 na základe subkvót, ktoré má každý výrobca k dispozícii v hospodárskom roku 2006/2007, pod podmienkou uplatňovania druhého pododseku.
Subkvóty, ktoré sú k dispozícii pre každého výrobcu na hospodársky rok 2007/2008, sa upravia s cieľom zohľadniť akúkoľvek výšku použitú navyše ku kvóte počas hospodárskeho roku 2006/2007 v súlade s článkom 6 ods. 2.
Článok 3
Komisia do 1. januára 2009 predloží Rade správu o fungovaní systému kvót v rámci Spoločenstva, doplnenú vhodnými návrhmi. V tejto správe sa zohľadní vývoj trhu so zemiakovým škrobom a obilným škrobom.“
2.
Príloha sa nahrádza textom uvedeným v prílohe k tomuto nariadeniu.
Článok 2
Toto nariadenie nadobúda účinnosť tretím dňom nasledujúcim po jeho uverejnení v Úradnom vestníku Európskej únie.
Uplatňuje sa od 1. júla 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Luxemburgu 11. júna 2007